VIIENDA KOOSSEISU

OTSUS

Haapsalu,								28. märts 2008 nr 
									Eelnõu

Munitsipaaleluruumide võõrandamine

Haapsalu linna omandis on 75 munitsipaaleluruumi. Eluruumid on soetatud peale eluruumide erastamise seaduse jõustumist omandireformi õigustatud subjektile tagastatud eluruumide üürnike (sundüürnike), sotsiaalabi vajajate ja linna saabuva tööjõu eluasemevajaduse rahuldamiseks. Mitmed üürnikud on pöördunud linnavalitsuse, kui üürileandja poole sooviga üüritav eluruum omandada. Võttes aluseks Haapsalu Linnavalitsuse 10.01.2007 korraldusega nr 8 moodustatud eluasemekomisjoni 14.11.2007 protokolli nr 7 otsuse nr 29 ning juhindudes kohaliku omavalitsuse korralduse seaduse § 6 lg 1, Haapsalu Linnavolikogu 30.05.1997 määrusega nr 8 kinnitatud “Linnavara võõrandamise kord” p 3.1, 10, 15.3 ning Haapsalu Linnavolikogu 22.12.2006 määruse nr 25 „Munitsipaaleluruumide valdamise, kasutamise ja käsutamise kord“ § 2 lg1, Haapsalu põhimääruse § 12 lg 1 p 43, § 54 lg 3 ning haldusmenetluse seadusest, Haapsalu Linnavolikogu otsustab:

1. Lubada munitsipaaleluruumi üürilepingu alusel (va sotsiaaleluruumid ja tööandjaeluruumid) kasutavatel üürnikel omandada tasu eest linna poolt temale üüritud munitsipaaleluruum sooviavalduse esitamise hetkel kehtiva kohaliku keskmise müügihinnaga (turuhinnaga).

2. Munitsipaaleluruumi omandamiseks tuleb üürnikul esitada Haapsalu Linnavalitsusele kirjalik sooviavaldus vastavalt: tähtajalise üürilepingu korral kolm kuud enne üürilepingu tähtaja lõppemist; tähtajatu üürilepingu korral peale käesoleva määruse jõustumist. Avalduste vastuvõtmise aeg on üks aasta. Kui üürnik ei ole ühe aasta jooksul avalduse esitamise õigust kasutanud loetakse ta eluruumi omandamisest loobunuks.
3. Munitsipaaleluruumi müügihinna aluseks on atesteeritud kinnisvara hindaja poolt koostatud eksperthinnang korteriomandi turuväärtuse kohta, mille tellib ja tasub eluruumi omandamist sooviv üürnik.
4. Sihtasutuse KredEx toetusel soetatud munitsipaaleluruume ei võõrandata enne viie aasta möödumist eluruumi omandamisest.
5. Linna omandis olevad sotsiaaleluruumid ja tööandja eluruumid ei kuulu võõrandamisele.
6. Eluruumid võõrandatakse volikogu poolt otsustuskorras.
7. Otsus jõustub 01.04.2008.

Arder Väli
Volikogu esimees
SELETUSKIRI
Eelnõule „Munitsipaaleluruumide võõrandamine“

Mitmed munitsipaaleluruumide üürnikud (enamasti sundüürnikud) on pöördunud nii kirjalikult kui suuliselt linnavalitsuse poole sooviga omandada temale üüritud eluruum. Näiteks Ago Leesi´ga on linnavalitsus pidanud aastatepikkust kirjavahetust korteri võõrandamise ja omandamise teemal, kus tulemuseni ei ole siiani jõutud.

Käesoleva eelnõu eesmärk on reguleerida munitsipaalomandis olevate eluruumide võõrandamine protsess neid eluruume üürilepingu alusel kasutatavatele üürnikele. Käesolev kord ei laiene sotsiaaleluruumidele ja tööandja eluruumidele, mis linnavolikogu 22.12.2006 määrusega nr 25 „Munitsipaaleluruumide valdamise, kasutamise ja käsutamise kord“ on määratud võõrandamisele mittekuuluvateks.

10.03.2008 seisuga on linna omandis 75 munitsipaaleluruumi, millest 24 on sotsiaaleluruumid ja tööandja eluruumid ning mis on omandatud linnale raha eest ja peale eluruumide erastamise seaduse jõustumist, ehk siis käesolevas otsuses mõeldakse neid eluruume, mis ei kuulu erastamisele eluruumide erastamise seaduse alusel.

Eluruumi omandamine ei ole kohustus, vaid on antud üürnikule võimalus soovi korral talle üüritud eluruum võõrandada. Kindlasti on soovijad ainult mõned üksikud üürnikud, kes on suutelised võtma pangalaenu ja on üüritud korteri remonti rohkem investeerinud.

Et linnale võõrandamisega mitte kahju tekitada, on eluruumi müügihinna aluseks avalduse esitamise hetkel korteriturul kehtiv keskmine müügihind, mida tõendab atesteeritud kinnisvara hindaja poolt koostatud korteriomandi turuväärtuse hindamisakt. Turuhinnaga müük võimaldab linnal omandada vastu uusi eluruume, mis saab koheselt tunnistada sotsiaaleluruumideks, sest hetkel on suur nõudlus sotsiaaleluruumide järele.

See on ka linna eesmärk aidata vähekindlustatud peresid või üksikisikuid eluasemega, kes ei suuda seda turult omale iseseisvalt osta või üürida.
Eraldi väljaüüritavat elamufondi linn ei vaja.

Samas, kui toimida vastupidiselt ja keelata kõikide linnale kuuluvate eluruumide võõrandamine, ei lahenda see olukorda, vaid tekitab üürnikes pahameelt. Kuna enamus üürnikest on endised nn sundüürnikud, loob käesolev eelnõu võimaluse sellest staatusest välja tulla, vastupidine eelnõu ainult süvendaks seda.

Linnavalitsus teeb ettepaneku eelnõu otsusena vastu võtta.

Aivar Sein
Aselinnapea